કોઈ સામાન્ય શબ્દકોશ લઈએ તોપણ ‘અર્થ’ શબ્દના અર્થમાં ખાસ્સી જગ્યા અપાયેલી મળે. અર્થનો પ્રથમ અર્થ છે ‘વિનંતી’ (આપ્ટેના શબ્દકોશ મુજબ) .એ પ્રમાણે જોઈએ તો વિનંતીનો—પ્રાર્થનાનો માણસ દાસ હોઈ શકે છે, પ્રાર્થના કોઈની દાસ નથી. દ્રોણ, ભીષ્મ આદિ આવી પ્રાર્થના કે વિનંતીનો અનાદર ન કરી શક્યા હોય એ અર્થમાં દુર્યોધનની વિનંતી કે પ્રાર્થનાથી આ લોકો બંધાયેલા છે. ‘ઈચ્છા ’ એ બીજો અર્થ, એટલે કે ઈચ્છાથી જ આ મહારથીઓ બદ્ધ છે. ‘શોધવું ’ એ ત્રીજો અર્થ છે.’સમર્થન’ એ ચોથો અર્થ છે. ‘ઉદ્દેશ ’ એ પાંચમો અર્થ છે. ઉદ્દેશથી બંધાયેલા છીએ. એવો અર્થ પણ સમજવા જેવો છે. ‘હેતુ’, ‘કારણ’ એ છઠ્ઠો અર્થ છે. ‘અર્થ ’ એ પણ એક અર્થ છે, ‘અર્થો હિ કન્યા પરકીય એવ’ એમાં ‘અર્થ’ જુદો જ અર્થ ધારણ કરે છે. વ્યવસાય એ એક વધુ અર્થ છે. આ રીતે અર્થના જુદા જુદા દશ અર્થ ગણાવ્યા પછી સંસ્કૃત શબ્દકોશ અગિયારમા અર્થ તરીકે ‘સંપત્તિ’ એવો અર્થ આપે છે. હવે જે ધર્મ અર્થ કામ તથા મોક્ષ એ ચાર તત્ત્વોની વાત છે. એમાં જે અર્થ આવે છે, તેનો અર્થ દુન્યવી સંપત્તિ જ ? જો એ હોય તો એને માનવપ્રાપ્તિનાં ચાર સાધનોમાં સ્થાન કઈ રીતે મળ્યું હોઈ શકે ?